Med en gennemsnitlig udrykningstid på godt syv minutter er Østjyllands Politi de hurtigste til at rykke ud på landsplan. Nordjyllands Politi indtager en ottende-plads.

Syv minutter og syv sekunder er der i gennemsnit gået, fra Østjyllands Politi har modtaget et alarmopkald via 112, til det er på stedet. Det viser Rigspolitiets opgørelse over de gennemsnitlige responstider for politikredsene i et svar til Folketinget Retsudvalg. Rigspolitiet har siden 2007 målt, hvor hurtig politiet er til at rykke ud, når det brænder på. Overordnet set har alle politikredsene forbedret deres tid siden de første målinger. Midt- og Vestjyllands Politi ligger derimod i bunden af listen. Fra det modtog et alarmopkald, til det var på gernings- eller skadesstedet, gik der gennemsnitligt 10 minutter og 22 sekunder. Det er knap et minut langsommere end i 2013. Her er politikredsenes gennemsnitlige udrykningstid for det første halvår af 2014: * Nordjyllands Politi: 10.00 * Østjyllands Politi: 07.07 * Midt- og Vestjyllands Politi: 10.22 * Sydøstjyllands Politi: 07.26 * Syd- og Sønderjyllands Politi: 08.47 * Fyns Politi: 09.15 * Sydsjællands og Lolland Falsters Politi: 09.48 * Midt- og Vestsjællands Politi: 10.04 * Nordsjællands Politi: 09.39 * Københavns Vestegns Politi: 07.17 * Bornholms Politi: 10.06 Kilde: Rigspolitiets opgørelse over de gennemsnitlige responstider for politikredsene i et svar til Folketinget Retsudvalg.